Il-pass li ħa l-Kunsill Lokali tal-Gżira, bil-għan li jerġa' jinfetaħ l-aċċess għal Manoel Island, instiga persuni oħra biex huma wkoll jagħtu s-sehem tagħhom f'dan l-attentat. Tista' tgħid li llum l-attivisti mill-Kamp tal-Emerġenza Ambjent ħadu l-liġi f'idejhom biex għamlu dak li ma sarx għal ħafna snin; jiġifieri li n-nies jidħlu u jgawdu dan il-post storiku. Fi kliem ieħor, dak li ma sarx f'16-il sena, dawn l-attivisti għamlu fi ftit minuti. Bis-sewwa jew bid-dnewwa ħadu dak li riedu Is-Sibt filgħodu attivisti mill-Kamp Emerġenza Ambjent fetħu l-gradi li mbarraw l-aċċess għal Manoel Island u daħlu jgawdu l-post. Dawn saħansitra kkampjaw bil-għan li jgħaddu tmiem il-ġimgħa fil-post li l-konsorzju Midi ilu jċaħħad lin-nies milli jgawduh għal 16-il sena. Dan l-aġir wassal biex il-Kunsill Lokali tal-Gżira jieħu l-azzjoni. Andre Callus, mill-Kamp Emerġenza Ambjent, jaqbel ma' dan il-pass, tant li sostna li Manoel Island hija ftit mill-ispazji miftuħa li jeżistu fiż-żona tal-Gżira, l-Imsida u Tas-Sliema, għax kullimkien bini u traffiku. "Din hija ftit miż-żona li n-nies jistgħu jgawdu u jieħdu ftit arja." Protest ġudizzjarju mill-Kunsill Lokali Il-Kunsill Lokali tal-Gżira fetaħ protest ġudizzjarju quddiem il-qrati biex l-aċċess għal Manoel Island jinfetaħ. Ir-residenti pprotestaw ukoll u tal-Kamp Emerġenza Ambjent qed jgħidulhom jingħaqdu magħhom. "Qed nistiednu lill-pubbliku biex hawnhekk jiġu n-nies jgħumu u jgawdu l-post magħna," saħaq Callus. Din is-sensiela ta' azzjonijiet differenti seħħew hekk kif, proprju din il-ġimgħa, il-poplu Gżirjan mar isemma' leħnu quddiem l-entratura ta' Manoel Island. Fit-talbiet tagħhom ir-residenti Gżirjani talbu biex din l-art terġa' tingħata lura lilhom għax fil-preżent m'għandhom l-ebda aċċess biex ikunu jistgħu jmorru jgħumu. Ħafna minnhom qalu li għandhom ħafna għal qalbhom din iż-żona u wħud stqarrew ukoll li trabbew hemm u saħansitra tgħallmu jgħumu hemmhekk ukoll fi tfulithom.